ธปท.ยังไม่ออกมาตรการคุมเงินทุนไหลเข้า
ธปท.แย้มยังไม่มีการออกมาตรการคุมเงินทุนไหลเข้าในจนถึงสิ้นปีนี้ เหตุเงินทุนไหลเข้าเริ่มชะลอ ค่าเงินบาทเริ่มชะลอ
16 พ.ย. 2553

ธปท.แย้มยังไม่มีการออกมาตรการคุมเงินทุนไหลเข้าในจนถึงสิ้นปีนี้ เหตุเงินทุนไหลเข้าเริ่มชะลอ ค่าเงินบาทเริ่มชะลอ 
นายดอน นาครทรรพ ผู้บริหารส่วน ดุลการชำระเงิน ธนาคารแห่งประเทศไทย(ธปท.) กล่าวว่า ในสถานการณ์ขณะนี้ ธปท.ยังไม่มีความจำเป็น ต้องออกมาตรการควบคุมเงินทุนไหลเข้า(Capital Control) เพราะตลาดยังกังวลปัญหาหนี้สาธารณะสูงในประเทศไอแลนด์ ทำให้นักลงทุนยังมีความกังวลในการนำเงินไปลงทุในสินทรัพย์ที่มีความเสี่ยง และอีกอย่างในช่วงสิ้นปี อย่างในเดือนธ.ค.ค่อนข้างมีวันหยุดทำการมาก นักลงทุนจากต่างประเทศไม่น่าจะนำเงินเข้ามามากนัก แต่ปีหน้าการตัดสินใจนำมาใช้จะมีมากขึ้น เพราะแรงกดดันเงินเฟ้อ จะมีมากขึ้น
“ส่วนตัวผมคิดว่า ธปท.จะยังไม่ออกมาตรการคุมเงินทุนไหลเข้าในปีนี้ เพราะนักลงทุนยังกังวลต่อการนำเงินมาลงทุนในสินทรัพย์เสี่ยง อีกอย่างผลตอบแทนพันธบัตรของบ้านเราก็ปรับลดลงไปแล้ว และช่วงสิ้นปีอย่างนี้วันหยุดก็เยอะ ยังไม่น่าจะมีปัญหา ที่สำคัญนักลงทุนหรือตลาดได้ตอบรับข่าวไปแล้ว ทำให้ช่วงนี้ค่าเงินบาทเลยวิ่งไม่มาก แต่ถ้าเงินเข้ามาเยอะในปีหน้าเงิน มีแนวโน้มจะใช้มากขึ้น“นายดอนกล่าว
นายดอน กล่าวว่า อย่างไรก็ตาม ในช่วง 3 เดือนที่ผ่านมา ยอมรับว่าค่าเงินบาทจะแข็งค่าขึ้นเร็วเกินไป แต่ก็ยังเคลื่อนไหวในระดับที่รับได้ โดยในส่วนผู้ประกอบการรายใหญ่ยังกระทบไม่มาก แต่ส่วนผู้ปะกอบการรายย่อยน่าจะกระทบบ้างแล้ว นอกจากนี้ เพื่อประสิทธิภาพในระยะยาวของการดูแลความสมดุลเงินทุนไหลเข้าและไหลออก ธปท.จะมีการประกาศใช้แผนเงินทุนเสรีออกนอกประเทศด้วย